**Juha Malinen** (s. 16. heinäkuuta 1958 Oulu) on suomalainen jalkapallovalmentaja. Elokuusta 2023 lähtien hän on toiminut KTP:n päävalmentajana.

Elämäkerta
----------

Malinen aloitti opiskelut luokanopettajaksi Oulun yliopistossa vuonna 1978. Samoihin aikoihin hän lopetteli lyhyttä pelaajauraansa ja aloitti valmentajana.

> »Eräs nappulatoiminnan päällikkö (OLS:n Juhani Karjalainen) sanoi, että sinusta ei enää tule huippupelaajaa, mutta huippuvalmentaja sinusta saattaa tulla. Siitä se lähti.»   
> (Juha Malinen)
> 
> 

Opinnot jäivät hieman vajaiksi, kun Malinen aloitti luokanopettajana. Työ ei ollut kuitenkaan täysin sitä, mitä hän oli ajatellut. Malinen halusi konkreettisesti nähdä oman työnsä tulokset, mikä johti kiinnostumiseen valmentamisesta.

Muutoksen tarjosi työ oululaisen Kastellin urheilulukion jalkapallovalmentajana vuonna 1986. Kastellissa Malisen opissa olivat muun muassa Antti Niemi, Mika Nurmela, Ville Nylund ja Aarno Turpeinen. Valmentamisen ohella Malinen opetti kuulovammaisten koulussa liikuntaa ja käsityötä.

Rauman aikoina Malinen toimi vielä liikunnanopettajana, mutta hän oli siirtymässä täysipäiväiseksi valmentajaksi. Rauman Pallossa Malisen valmennuksessa jatkoivat Kastellista tutut Nurmela ja Niemi. Kesällä 1990 Malisesta tuli nuorten jalkapallomaajoukkueen valmentaja ja Rauma vaihtui Helsinkiin. 

Maajoukkueesta Malinen palasi kotipaikkakunnalleen Ouluun. Kovan työn tuloksena 1993 FC Oulu nousi liigaan, mutta Malinen ajautui seuran talousvaikeuksien takia Turun Palloseuraan. Turussa Malinen nousi jalkapallovalmentajien eturintamaan voittamalla liigapronssin vuonna 1996 sekä Suomen Cupin 1994.

Vuonna 1998 Malinen muutti toiselle puolelle Suomea ja työnantajaksi tuli Myllykosken Pallo. Valmentajalle annettiin varsin vapaat kädet koota joukkue, mihin seuran takana ollut vahva paikallinen elinkeinoelämä loi melko hyvät mahdollisuudet. Huolimatta erittäin hyvästä materiaalista, Anjalankoskelle Malisen aika toi vain SM-hopean ja kolme pronssia. Malisen seuraaja MyPa:ssa Ilkka Mäkelä tuli myös noihin aikoihin tämän apuvalmentajaksi. Malisen lähdettyä, Mäkelä onnistuikin voittamaan Suomen mestaruuden 2005.
Monen Anjalankosken vuoden jälkeen Malinen alkoi etsiä uutta haastetta. Se löytyi perinteikkäästä Kuopion Palloseurasta, jonka sarjataso oli juuri vaihtunut Ykköseen. Joukkueelle asetettiin selkeä tavoite nousta takaisin Veikkausliigaan kaudelle 2005. Valmentajanvaihdoksen myötä seurassa käynnistyi samalla uuden toiminnan aikakausi, joka johti muun muassa junioripuolen täysremonttiin. Samanaikaisesti myös pitkään odotettu Keskuskentän stadionhanke sai vauhtia.

Joukkueen rakentamisessa haasteet olivat MyPaa suuremmat, muun muassa budjetti oli merkittävästi pienempi. Kuitenkin Ykkösen tasolle joukkue ja seura olivat selkeästi suurimmat. Käyttöön otettiin muun muassa vanha idea pelaajille järjestettävästä testileiristä. Aktiivinen pelaajakartoitus johtikin yhä kansainvälisempään joukkueeseen – kauden 2006 joukkueen pelaajat olivat lähtöisin kuudesta eri maasta.

Kuopion Palloseura nousi Ykkösen voittajana kaudeksi 2005 Veikkausliigaan. Kesän aikana 2005 KuPS muutti perinteiseltä Väinölänniemeltä uudelle Magnum-areenalle ja kauden päätyttyä sarjasijoitus oli kymmenes, eli hieman putoamisrajan yläpuolella. Kauden 2005 päätteeksi Malinen päätti jatkaa uraansa Kuopion Palloseurassa kaksivuotisella sopimuksella ja jo keväällä 2006 pitkäjännitteinen työ kantoi pientä hedelmää, kun KuPS voitti Liigacupin. Itse liigakausi kuitenkin sujui heikosti ja KuPS pysytteli sarjan pohjalla. Joukkueen heikkojen suoritusten vuoksi kritiikki Malisen yksipuolista pelitapaa kohtaan kävi kovaksi. Viimeinen naula KuPSin arkkuun tuli vasta Veikkausliigan viimeisellä kierroksella. KuPS oli päättänyt kautensa jo edelliselle kierrokselle, mutta Jaro jatkoi IFK Mariehamnin vieraaksi ja tasasi pisteet 0–0 jättäen KuPSin viimeiseksi ja putoajan paikalle. 

Vuoden 2006 lopulla alettiin puhua Malisen siirtymisestä Kazakstanin alle 21-vuotiaiden maajoukkueen valmentajaksi. Lopulta Malinen solmi kaksivuotisen sopimuksen Karagandalaisen FK Šahtjorin ja Kazakstanin jalkapalloliiton kanssa. Malisen ja FK Šahtjor Karagandan tiet erosivat elokuussa 2007. Malinen valmensi seuraa seitsemän kuukautta, mutta ei onnistunut täyttämään seuran asettamia tavoitteita. Malinen jatkoi kuitenkin Kazakstanin alle 21-vuotiaiden päävalmentajana, joskin hän muutti takaisin Kuopioon. Malisen potkut olivat tuulisessa Kazakstanin superliigassa kaikkiaan kauden kymmenennet. Vuoden loppuun mennessä hänet vapautettiin myös nuorisomaajoukkueen päävalmentajan tehtävistä.

Kauden 2008 alla Malinen teki nelivuotisen sopimuksen AC Oulun kanssa. Neljän Oulussa vietetyn vuoden aikana, joukkue joutui tyytymään taisteluun keskikastissa.

Syyskuussa 2012 Malinen siirtyi loppukauden mittaisella sopimuksella Veikkausliigan jumboksi juuttuneen Valkeakosken Hakan päävalmentajaksi. Malinen ei onnistunut pelastamaan Hakaa putoamiselta ja jätti seuran kauden jälkeen.

Kesäkuussa 2013 Malinen palasi Veikkausliiga-valmentajaksi, kun sarjan häntäpäähän vajonnut FC Lahti teki hänen kanssaan kauden loppuun ulottuvan sopimuksen.  Malisen johdolla Lahti nousi taistelemaan liigan mitalisijoista. Syyskuun alussa uutisoitiin, että Malinen siirtyy kauden jälkeen Rovaniemen Palloseuran päävalmentajaksi 2+1-vuotisella sopimuksella.  Malisen debyyttikaudella RoPS pelasi vaisusti Veikkausliigan keskikastin alapuolella. Seura onnistui säilyttämään kuitenkin sarjapaikkansa sijoituttuaan kymmenenneksi.

Kaudella 2015 Malinen piiskasi RoPSin huikeaan lentoon. Joukkue pelasi keväällä Liigacupin finaalissa, mutta hävisi HJK:lle 2–0. Seura taisteli historiansa ensimmäisestä liigamestaruudesta viimeiselle kierrokselle saakka SJK:a ja HJK:a vastaan. Viimeisen kierroksen voiton myötä RoPS palasi mitalikantaan 26 vuoden tauon jälkeen nappaamalla ensimmäiset hopeamitalinsa. 

Lokakuussa 2017 kerrottiin, että Malinen siirtyy Veikkausliigakauden jälkeen Rovaniemeltä Suomen alle 21-vuotiaiden maajoukkueen päävalmentajaksi. Samalla hänestä tuli myös Pohjois-Suomen valmennuskeskuksen johtaja. Malisen neljäs RoPS-kausi päättyi 2–3 vierasvoittoon mestaruuden vieneestä HJK:sta ja Veikkausliigassa seitsemänteen sijaan.

Elokuussa 2022 kerrottiin, että Malinen jättää *Pikkuhuuhkajien* päävalmentajan tehtävät sopimuksen päättyessä vuoden 2022 lopussa. Malisen viimeiseksi urakaksi jäivät ikäluokan EM-lopputurnauskarsinnat, joissa Suomi taisteli loppuun saakka kisapaikasta.

Elokuussa 2023 Malinen palasi Veikkausliigaan, kun sarjan hännille vajonnut KTP teki hänen kanssaan sopimuksen.

Pintaa syvemmältä
-----------------

Malisen työtapaa voidaan kutsua intensiiviseksi. Hän vaatii pelaajiltaan intohimoa ja sitoutumista. Hänen toiminnastaan voi jäädä tiukka kuva, sillä hänellä on tapana korottaa ääntään pelien ja harjoitusten aikana. Maliseen usein yhdistetty adjektiivi "huutaja" kuvaa enemmänkin hänen omaa intohimoansa lajiin – osoituksena arvostuksesta Valioerotuomarikerho palkitsi Malisen vuoden 2005 herrasmiesvalmentajana.

Malinen on erittäin sosiaalinen ja avoin persoona. Hän on myös ammattikuntansa näkyvimpiä edustajia mediassa. Hänen tyylinsä tuoda kriittisetkin asiat avoimesti esille ei ole kuitenkaan kaikkien mieleen. 

Malisen vapaa-aikaan kuuluvat perhe, golf, tennis sekä erityisesti kahvit. Hän on naimisissa ja hänellä on kaksi tytärtä, Jessica ja Monica. Perheellä on koira. Perhe asuu tällä hetkellä Oulussa; aiemmin he ovat asuneet Kouvolassa ja Kuopiossa.

Saavutuksia
-----------

* 2003 UEFAn pro-lisenssi
* 1991 Palloliiton jalkapallovalmentajatutkinto
* 1988 Palloliiton A-valmentajatutkinto
* 1986 Palloliiton B-valmentajatutkinto
* 1978–1983 kasvatustieteiden ylioppilas (lähes valmis luokanopettaja), Oulun yliopisto

**321.** Veikkausliigan ottelua valmentajana. Neljäs Veikkausliigan ja SM-sarjan yhdistetyssä kaikkien aikojen valmentajatilastossa.

Malisen ensimmäinen pääsarjapeli oli MP–TPS 24. huhtikuuta vuonna 1994.

**2 hopeaa** (MyPa 1, RoPS 1), **4 pronssia** (MyPa 3, TPS 1). **1 Suomen Cup** (TPS). **1 Liigacup** (KuPS).

Pelaajana

* 1970-luvun lopulla pelasi Oulun Palloseurassa muun muassa sittemmin Hakan ja HJK:n valmentajaksi päätyneen Keith Armstrongin kanssa.

**Muuta:**
Malinen on toiminut useasti kommentaattorina Ylen televisioimissa maajoukkueotteluissa.

Palkinnot
---------

* 1994 Lupaavin valmentaja
* 1996 Vuoden valmentaja
* 1999 Vuoden Veikkausliiga-valmentaja
* 2005 Vuoden herrasmiesvalmentaja

Lähteet
-------

* Juha Malisen kotisivut
* Mannonen, Harri. "Liikkuvaa elämää". Opettaja-lehti. Saatavissa:  (Arkistoitu – Internet Archive)

### Viitteet

1. ↑  Maliselle potkut Shahterista *Urheilulehti*.  2.8.2007. Viitattu 2.8.2007.
2. ↑  "Jalkapallosähkeet torstai". Yle Teksti-tv, 2.8.2007. Viitattu 2.8.2007.
3. ↑  Juha Malinen AC Oulun päävalmentajana syksyyn 2012 asti  17.2.2010. AC Oulu.  Arkistoitu 27.4.2010. Viitattu 22.2.2010.
4. ↑    10.9.2012. Savon Sanomat. Viitattu 6.9.2013. [vanhentunut linkki]
5. ↑  Juha Malinen FC Lahden uusi päävalmentaja  5.6.2013. Ilta-Sanomat. Viitattu 6.9.2013. [vanhentunut linkki]
6. ↑  Juha Malinen ensi kaudeksi RoPSin peräsimeen  5.9.2013. YLE Urheilu. Viitattu 6.9.2013.
7. ↑  HJK voitti Liigacupin Napapiirillä  4.4.2015. YLE Urheilu. Viitattu 26.10.2015.
8. ↑  SJK on Suomen mestari - RoPS:lle hopeaa, Jaro putosi Ykköseen  25.10.2015. YLE Urheilu. Viitattu 26.10.2015.
9. ↑  Juha Malinen siirtyy nuorten maajokkueen pää­val­men­ta­jak­si – ottaa myös Mika Nurmelan tehtävät  16.10.2017. Kaleva. Viitattu 30.10.2017.
10. ↑  Juha Malinen on Pikkuhuuhkajien uusi päävalmentaja *iltalehti.fi*. Viitattu 22.10.2017.
11. ↑  RoPS kaatoi jättiläisen – Klubi taipui toistamiseen kotonaan  28.10.2017. ROPS. Viitattu 30.10.2017.
12. ↑  Pikkuhuuhkajien valmennustiimi julki – pelaajat nimetty joulukuun maajoukkueleirille  30.8.2022. Suomi Futis. Viitattu 8.12.2022.
13. ↑  KTP:n uusi päävalmentaja on Juha Malinen  24.8.2023. YLE Urheilu. Viitattu 5.9.2023.

Aiheesta muualla
----------------

* Juha Malinen (@jumalin) Twitterissä

Wikisitaateissa on kokoelma sitaatteja aiheesta ***Juha Malinen***. 

  


|  |  |  |
| --- | --- | --- |
| Edeltäjä:**Jukka Vakkila** | **Suomen vuoden jalkapallovalmentaja**1996 | Seuraaja:**Antti Muurinen** |

|  |  |  |
| --- | --- | --- |
| Edeltäjä:**Timo Liekoski** | **MyPan päävalmentaja**1998–2003 | Seuraaja:**Ilkka Mäkelä** |

|  |  |  |
| --- | --- | --- |
| Edeltäjä:**Ismo Lius** | **Kuopion Palloseuran päävalmentaja**2004–2006 | Seuraaja:**Kai Nyyssönen** |

|  |  |  |
| --- | --- | --- |
| Edeltäjä:**Sami Ristilä** | **FC Hakan päävalmentaja**8/2012–10/2012 | Seuraaja:**Harri Kampman** |

|  |  |  |
| --- | --- | --- |
| Edeltäjä:**Kari Virtanen** | **Rovaniemen Palloseuran päävalmentaja**2014–2017 | Seuraaja:**–** |

Turun Palloseuran päävalmentajat
Juuso Lampila (1939–1947) • Imre Markos (1948–1950) • Raino Suominen (1951–1954) • Leo Aaltonen (1955–1959) • Knut Gustafsson (1960–1961) • Olli Virho (1962) • Kalevi Lehtovirta (1962) • Leo Aaltonen (1963) • Tage Friedfeld (1964) • Leo Aaltonen (1964) • Rainer Forss (1965–1970) • Paavo Nenonen (1971)• Lars Nyström (1972) • Manuel Gerpe (1973) • Paavo Nenonen (1973–1974) • Olavi Laaksonen (1975–1977) • Tapio Harittu (1978–1980) • Raimo Toivanen (1980–1983) Hans Martin (1984) • Rainer Forss (1985) • Tommy Lindholm (1986–1988) • Heikki Suhonen (1989–1991) • Tommy Lindholm (1991) • Raimo Toivanen (1992–1993) • Pauno Kymäläinen ja Tomi Jalo (1993) • Juha Malinen (1994–1997) • Siegfried Melzig (1998) • Seppo Miettinen (1998–2000) • Mika Laurikainen (2001–2003) • Kari Ukkonen (2004–2006) • Mixu Paatelainen (2007) • Martti Kuusela (2008) • John Allen (2008) Pasi Rautiainen (2009) • Marko Rajamäki (2010–2014) • Mika Laurikainen (2014–)

FC Lahden päävalmentajat
Harri Kampman (1997) • Esa Pekonen (1998–1999) • Jari Pyykölä (1999–2001) • Harri Kampman (2002–2005) • Antti Muurinen (2006–2007) • Luciano Martins (2007) • Ilkka Mäkelä (2008–2010) • Tommi Kautonen (2011-2013) • Juha Malinen (2013) • Toni Korkeakunnas (2014–2018) • Sami Ristilä (2018–2019) • Ilir Zeneli (2020–2022) • Mikko Mannila (2022–)